বিএনপি চেয়ারপারসন ও বিরোধীদলীয় নেতা খালেদা জিয়ার ছোট ছেলে আরাফাত রহমান কোকো মালয়েশিয়ায় রয়েছেন বলে জানিয়েছেন বাংলাদেশে নিযুক্ত থাইল্যান্ডের রাষ্ট্রদূত তাসানাওয়াদি  মিয়েনচোরেন।  গতকাল মঙ্গলবার ঢাকাস্থ থাই দূতাবাসে থাই মেলা উপলক্ষে আয়োজিত সংবাদ সম্মেলনে সাংবাদিকদের এক প্রশ্নের জবাবে তিনি এ কথা বলেন। এ ব্যাপারে মালয়েশিয়ায় অবস্থিত বাংলাদেশের রাষ্ট্রদূতের সঙ্গে কথা বলার পরামর্শ দেন তিনি। থাইল্যান্ডে চিকিৎসার    জন্য প্যারোলে মুক্তি পাওয়া মানিলন্ডারিং মামলায় শাস্তিপ্রাপ্ত আসামি আরাফাত রহমান কোকোর মালয়েশিয়ায় অবস্থানের খবর গত ২৪ জুন একাধিক জাতীয় দৈনিকে প্রকাশিত হয়।  এটর্নি জেনারেলের অফিস থেকে গত বছরের আগস্টে থাই সরকারের কাছে কোকোর অবস্থান জানতে চাওয়া হয়। থাই  সরকারের পক্ষে এএমএলও চিঠির জবাব দেয় চলতি বছরের ফেব্রুয়ারিতে। চিঠিতে উল্লেখ করা হয়, থাইল্যান্ডে চিকিৎসার জন্য প্যারোলে মুক্তি পাওয়া কোকো মালয়েশিয়ার রাজধানী কুয়ালালামপুরের উদ্দেশে ব্যাংকক ত্যাগ করেন ২০১০ সালের ১৫ অক্টোবর। থাই ইমিগ্রেশন ব্যুরোর তথ্যমতে, আরাফাত রহমান এমএইচ-৭৮৩ বিমানে কুয়ালালামপুর যান।  কোকো দুই দফায় থাইল্যান্ডের প্রারাম-৯ হাসপাতাল থেকে গত তিন বছরে মাত্র পাঁচ সপ্তাহ চিকিৎসা গ্রহণ করেন বলে চিঠিতে জানানো হয়। প্রথম দফায় ২০০৮ সালের ২৫ জুলাই বুকে ব্যথা ও শ্বাসকষ্টজনিত সমস্যা নিয়ে ভর্তি হন। ২৬ আগস্ট  ২০০৮ হাসপাতাল ছাড়েন। পরে পেশির ব্যথাজনিত কারণে একই হাসপাতালে চিকিৎসা নেন ২০১০ সালের ১৭ থেকে ২৩ সেপ্টেম্বর।  কোকো ২০০৭ সালের ২ সেপ্টেম্বর দুর্নীতির মামলায় গ্রেফতার হন এবং ২০০৮ সালের ১৭ জুলাই থাইল্যান্ডে চিকিৎসার জন্য প্যারোলে মুক্তি পান। গত বছর ১৯ আগস্ট শর্ত ভঙ্গের দায়ে তার প্যারোল বাতিল করা হয়। তাকে দেশে ফিরতে নির্দেশ দেয়া হলেও তিনি দেশে ফেরেননি।  এরপর তার অনুপস্থিতিতে গত ২৩ জুন ঢাকার বিশেষ জজ আদালত ৩-এর বিচারক মোজাম্মেল হোসেন ছয় বছরের সশ্রম কারাদ- এবং ৩৮ কোটি ৮৩ লাখ টাকা জরিমানা করে রায় দেন। একই  সঙ্গে বিদেশে পাচার হওয়া অর্থ ফিরিয়ে আনার জন্য সংশ্লিষ্ট রাষ্ট্রীয় সংস্থাকে নির্দেশ দেন।  মামলার এজাহারে বলা হয়, কোকো অবৈধ উপায়ে অর্জিত ৯ লাখ ৩২ হাজার ৬৭২ মার্কিন ডলার এবং ২৮ লাখ ৮৪ হাজার ৬০৪ সিঙ্গাপুরি ডলার সায়মনের সহায়তায় সিঙ্গাপুরে পাচার করেন।